b'\n_START_ARTICLE_\nLiverpool FC\n_START_SECTION_\nIstorija\n_START_PARAGRAPH_\nKlub\xc4\x85 1892\xc2\xa0m. kovo 15 d. \xc4\xafk\xc5\xabr\xc4\x97 John Houlding. \xc4\xaek\xc5\xabr\xc4\x97jas komandai nor\xc4\x97jo duoti pavadinim\xc4\x85 \xe2\x80\x9eEverton FC and Athletic Grounds, Ltd\xe2\x80\x9c (str. Everton Athletic), ta\xc4\x8diau Anglijos futbolo asociacija \xc5\xa1io pavadinimo nepripa\xc5\xbeino, tad klubas gavo \xe2\x80\x9eLiverpool FC\xe2\x80\x9c vard\xc4\x85._NEWLINE_Pirm\xc4\x85j\xc4\xaf sezon\xc4\x85 (1892\xe2\x80\x931893\xc2\xa0m.) Liverpulio komanda laim\xc4\x97jo Lanka\xc5\xa1yro lyg\xc4\x85. Rungtyn\xc4\x97s su Higher Walton Liverpulis laim\xc4\x97jo 8-0. Po met\xc5\xb3 prad\xc4\x97jo \xc5\xbeaisti antrajame divizione, kur laim\xc4\x97jo pirm\xc4\x85 viet\xc4\x85. Po nes\xc4\x97kmi\xc5\xb3 serijos, 1953\xe2\x80\x931954\xc2\xa0m. sezone Liverpool FC \xc5\xbeaid\xc4\x97 antrajame divizione. D\xc4\x97l FA Taur\xc4\x97s klubas pirm\xc4\x85kart \xc5\xbeaid\xc4\x97 1914\xc2\xa0m., bet finale pralaim\xc4\x97jo FC Burnley klubui._NEWLINE_1959\xc2\xa0m. gruod\xc4\xaf buvo paskirtas naujas vyr. treneris Bill Shankly, kuris visi\xc5\xa1kai pakeit\xc4\x97 komandos sud\xc4\x97t\xc4\xaf. Su juo komanda 1961\xe2\x80\x931962\xc2\xa0m. sezone laim\xc4\x97jo antrajame divizione, o 1963\xe2\x80\x931964\xc2\xa0m. po septyniolikos met\xc5\xb3 pertraukos laim\xc4\x97jo \xc5\xa1alies \xc4\x8dempionat\xc4\x85. Tokia pati s\xc4\x97km\xc4\x97 aplank\xc4\x97 ir kit\xc4\x85met. 1965\xe2\x80\x931966\xc2\xa0m. i\xc5\xa1kovota pirmoji FA Taur\xc4\x97. 1972\xe2\x80\x931973\xc2\xa0m. Liverpulis laim\xc4\x97jo a\xc5\xa1tunt\xc4\x85 titul\xc4\x85 ir nugal\xc4\x97jo Borussia M\xc3\xb6nchengladbach, buvo i\xc5\xa1kovota pirmoji Europos taur\xc4\x97\xc2\xa0\xe2\x80\x93 UEFA Taur\xc4\x97._NEWLINE_Po met\xc5\xb3 vietoje Bill Shankly komandai prad\xc4\x97jo vadovauti jo asistentas Bob Paisley. 1975\xe2\x80\x931976\xc2\xa0m. jo treniruojami Liverpulio futbolinininkai tapo lygos \xc4\x8dempionais ir laim\xc4\x97jo UEFA Taur\xc4\x99. 1977\xc2\xa0m. buvo laim\xc4\x97ta auk\xc5\xa1\xc4\x8diausia lyga ir pirma UEFA \xc4\x8cempion\xc5\xb3 taur\xc4\x97, finale 3-1 nugal\xc4\x97jus Borussia M\xc3\xb6nchengladbach. Antr\xc4\x85 kart\xc4\x85 buvo laim\xc4\x97ta 1978\xc2\xa0m. 1-0, laim\xc4\x97jus prie\xc5\xa1 belg\xc5\xb3 klub\xc4\x85 Club Brugge KV. 1979\xc2\xa0m. laim\xc4\x97tas \xc4\x8dempionatas. Po met\xc5\xb3 v\xc4\x97l laim\xc4\x97tas \xc4\x8dempionatas, o 1980\xe2\x80\x931981\xc2\xa0m. Pary\xc5\xbeiuje laim\xc4\x97ta tre\xc4\x8dioji \xc4\x8cempion\xc5\xb3 taur\xc4\x97. Kitus dvejus metus klubas laim\xc4\x97jo lyg\xc4\x85 ir lygos taur\xc4\x99. Valdant B. Peirsliui klubas per 9 metus laim\xc4\x97jo 21 taur\xc4\x99. 1983\xc2\xa0m. Paisley perleido Liverpulio \xe2\x80\x9evair\xc4\x85\xe2\x80\x9c savo asistentui Joe Fagan. 1983\xe2\x80\x931984\xc2\xa0m. sezone valdant naujam treneriui, komanda tapo pirmuoju Anglijos klubu laim\xc4\x97jusiu tris svarbiausias taures: auk\xc5\xa1\xc4\x8diausi\xc4\x85j\xc4\x85 lyg\xc4\x85, lygos taur\xc4\x99 ir \xc4\x8cempion\xc5\xb3 taur\xc4\x99. 1985\xc2\xa0m. Liverpulis \xc5\xbeaid\xc4\x97 \xc4\x8cempion\xc5\xb3 taur\xc4\x97s finale prie\xc5\xa1 Juventus FC. Prie\xc5\xa1 pat prasidedant rungtyn\xc4\x97ms \xc4\xafvyko baisi nelaim\xc4\x97. Briuselio Heysel stadione viena i\xc5\xa1 sien\xc5\xb3 nei\xc5\xa1laik\xc4\x97 did\xc5\xbeiul\xc4\x97s \xc5\xbemoni\xc5\xb3 minios, griuvo ir nusine\xc5\xa1\xc4\x97 39 \xc5\xbemoni\xc5\xb3 gyvybes. T\xc4\x85 dien\xc4\x85 Liverpulis pralaim\xc4\x97jo Juventus klubui 0-1._NEWLINE_Kenny Dalglish, buv\xc4\x99s Liverpulio \xc5\xbeaid\xc4\x97jas, 1985\xc2\xa0m. tapo vyr. treneriu. Jis pad\xc4\x97jo klubui laim\xc4\x97ti tris auk\xc5\xa1\xc4\x8diausiosios lygos taures ir dvi FA Taures. 1989\xc2\xa0m. rungtyn\xc4\x97se prie\xc5\xa1 Nottingham Forest FC, FA pusfinalyje, v\xc4\x97l \xc4\xafvyko nelaim\xc4\x97 (Hillsbrough nelaim\xc4\x97). Visiems norintiems \xc4\xafeiti \xc4\xaf stadion\xc4\x85 vadovyb\xc4\x97 paliko atvirus vartus. Po var\xc5\xbeyb\xc5\xb3 prasid\xc4\x97jus didelei sp\xc5\xabs\xc4\x8diai ir d\xc4\x97l metalin\xc4\x97s tvoros \xc5\xbeuvo 96 sirgaliai._NEWLINE_1991\xc2\xa0m. buv\xc4\x99s Liverpulio \xc5\xbeaid\xc4\x97jas Graeme Souness tapo nauju vyr. treneriu, su kuriuo komanda laim\xc4\x97jo FA Taur\xc4\x99. Jo vadovaujamai komandai nepavyko laim\xc4\x97ti joki\xc5\xb3 svarbesni\xc5\xb3 pergali\xc5\xb3. 1994\xc2\xa0m. Roy Evens pakeit\xc4\x97 Souness, bet ir su nauju treneriu komanda nepakildavo auk\xc5\xa1\xc4\x8diau tre\xc4\x8dios vietos. 1995\xc2\xa0m. komanda laim\xc4\x97jo tik lygos taur\xc4\x99, finale 2-1 nugal\xc4\x97jusi Bolton Wanderers FC._NEWLINE_G\xc3\xa9rard Houllier, buv\xc4\x99s Pranc\xc5\xabzijos rinktin\xc4\x97s treneris, at\xc4\x97jo \xc4\xaf Liverpulio komand\xc4\x85 1998\xc2\xa0m. 1998\xe2\x80\x931999\xc2\xa0m. sezone dirbo kartu su R. Evens, bet prasid\xc4\x97jus nesutarimams pastarasis 1998\xc2\xa0m. lapkrit\xc4\xaf paliko komand\xc4\x85. Houllier 2000\xe2\x80\x932001\xc2\xa0m. sezonas buvo s\xc4\x97kmingiausias per pastaruosius kelis de\xc5\xa1imtme\xc4\x8dius: laim\xc4\x97ta FA Taur\xc4\x97, Anglijos lygos taur\xc4\x97 ir UEFA taur\xc4\x97. Ta\xc4\x8diau 2004\xc2\xa0m. jis paliko komand\xc4\x85 u\xc5\xbeleisdamas viet\xc4\x85 ispanui Rafael Ben\xc3\xadtez. Vadovaujant ispan\xc5\xb3 treneriui komanda sezon\xc4\x85 baig\xc4\x97 pirmenybes penktojoje vietoje, bet buvo i\xc5\xa1kovota dramati\xc5\xa1ka UEFA \xc4\x8cempion\xc5\xb3 lygos taur\xc4\x97 Stambule prie\xc5\xa1 AC Milan (pralaimint 0-3 po pirmojo k\xc4\x97linio)._NEWLINE_2007\xc2\xa0m. vasario 6 d. klubo prezidentais tapo amerikie\xc4\x8di\xc5\xb3 verslininkai George Gillett ir Tom Hicks. 2010\xc2\xa0m. baland\xc5\xbeio 16 d. klub\xc4\x85 buvo nuspr\xc4\x99sta parduoti._NEWLINE_2010\xc2\xa0m. spalio 15 d. klubo prezidentu tapo John Henry. Klub\xc4\x85 per\xc4\x97m\xc4\x97 New England Sports Ventures (NESV), u\xc5\xbe j\xc4\xaf buvo sumok\xc4\x97ta, kaip prane\xc5\xa1ama, 300 mln. svar\xc5\xb3.\n_START_SECTION_\nGerb\xc4\x97jai\n_START_PARAGRAPH_\nLiverpulio klubo sirgali\xc5\xb3 yra visuose pasaulio kampeliuose. 2006\xe2\x80\x932007\xc2\xa0m. sezone Liverpulis buvo ketvirtoje Anglijos Premier lygos lentel\xc4\x97s vietoje, pagal sirgali\xc5\xb3 lankomum\xc4\x85. \xc4\xae nam\xc5\xb3 rungtynes ateidavo vidutini\xc5\xa1kai 43 561 sirgalis, tai sudaro 99,7\xc2\xa0% vis\xc5\xb3 Anfield stadiono viet\xc5\xb3. Sirgaliai save vadina Kopites arba Kops, sirgali\xc5\xb3 sektorius vadinamas\xc2\xa0\xe2\x80\x93 garsiausiai dainuojantis sektorius._NEWLINE_\xe2\x80\x9eYou\xe2\x80\x99ll Never Walk Alone\xe2\x80\x9c daina, i\xc5\xa1 miuziklo Karusel\xc4\x97 (angl. Carousel) pagal Rodgers ir Hammerstein (Richard Rodgers ir Oscar Hammerstein II) buvo \xc4\xafra\xc5\xa1yta Liverpulio grup\xc4\x97s Gerry & The Pacemakers. \xc5\xa0i\xc4\x85 dain\xc4\x85 greit \xe2\x80\x9eprisijaukino\xe2\x80\x9c Liverpulio sirgaliai, kuri tapo klubo himnu ir yra dainuojama nuo 1963\xc2\xa0m. spalio, kiekvienuose nam\xc5\xb3 rungtyn\xc4\x97se, prie\xc5\xa1 pat \xc5\xbeaidimo prad\xc5\xbei\xc4\x85. \xc5\xbdod\xc5\xbeiai You\xe2\x80\x99ll Never Walk Alone yra klubo emblemoje ir ant Shankly vart\xc5\xb3 (vedan\xc4\x8di\xc5\xb3 \xc4\xaf stadion\xc4\x85), kurie buvo atidengti 1982\xc2\xa0m. rugpj\xc5\xab\xc4\x8dio 2 d. buvusiam vyr. treneriui Bill Shankly atminti._NEWLINE_Livepulio ir Evertono derbis yra \xc5\xbeinomas kaip Mersisaido derbis. \xc5\xa0is nesutarimas susiformavo po Evertono ir Anfieldo savinink\xc5\xb3 gin\xc4\x8do. \xc5\xbdaid\xc5\xbeiant abiem klubams, derbio metu, buvo parodyta daugiausia raudon\xc5\xb3 korteli\xc5\xb3 Premier lygos istorijoje._NEWLINE_Liverpulis ir Manchester United yra du s\xc4\x97kmingiausi Anglijos klubai. U\xc5\xbe abu klubus sergama visame pasaulyje. Liverpulis dominavo nuo septintojo iki a\xc5\xa1tuntojo de\xc5\xa1imtme\xc4\x8di\xc5\xb3 laim\xc4\x97j\xc4\x99s 11 auk\xc5\xa1\xc4\x8diausias lygos var\xc5\xbeyb\xc5\xb3, per 18 met\xc5\xb3, taip pat i\xc5\xa1kovojo ketures UEFA \xc4\x8cempion\xc5\xb3 lygos taures. Tuo tarpu Manchester United Premier lygoje dominavo nuo 1992\xc2\xa0m., laim\xc4\x97jo 10 auk\xc5\xa1\xc4\x8diausios lygos var\xc5\xbeyb\xc5\xb3 ir dvi UEFA \xc4\x8cempionu lygas, per 16 met\xc5\xb3.\n_START_SECTION_\nHeysel tragedija\n_START_PARAGRAPH_\n1985\xc2\xa0m. gegu\xc5\xbe\xc4\x97s 29 d. \xc4\x8cempion\xc5\xb3 lygos finale \xc5\xbeaid\xc4\x97 Turino Juventus ir Liverpulio FC klubai. Ma\xc5\xbedaug pus\xc4\x97 valandos iki planuotos prad\xc5\xbeios Briuselio Heysel stadione \xc4\xafvyko baisi nelaim\xc4\x97. Liverpulio sirgaliai sulau\xc5\xbe\xc4\x97 tvor\xc4\x85, skirian\xc4\x8di\xc4\x85 abiej\xc5\xb3 klub\xc5\xb3 sirgalius. D\xc4\x97l spaudimo Juventus buvo priversti atsitraukti ant apgri\xc5\xabvusios tvoros, kuri nei\xc5\xa1laikiusi svorio griuvo, po savimi prispaudusi \xc5\xbemones. \xc5\xbduvo 39 futbolo fanai\xc2\xa0\xe2\x80\x93 32 i\xc5\xa1 j\xc5\xb3 italai\xc2\xa0\xe2\x80\x93 Juventus sirgaliai, 4 belgai, 2 pranc\xc5\xabzai ir 1 airis, bei daugiau nei 600 buvo su\xc5\xbeeisti. Finalas buvo \xc5\xbeaid\xc5\xbeiamas nepaisant tragedijos. Juventus 1-0 laim\xc4\x97jo 11 metr\xc5\xb3 baudinio d\xc4\x97ka, abejotino \xc5\xa1veicar\xc5\xb3 teis\xc4\x97jo Dainos sprendimu. \xc4\xaevar\xc4\x8dio autorius buvo Michel Platini. Laim\xc4\x97jus \xc4\x8cempion\xc5\xb3 lyg\xc4\x85, \xc5\xbeaid\xc4\x97jai \xc5\xa1vent\xc4\x97 pergal\xc4\x99 nepaisant tragedijos. Pasekm\xc4\x97 buvo ta, kad UEFA u\xc5\xbedraud\xc4\x97 Anglijos klubams \xc5\xbeaisti bet kokiose Europos var\xc5\xbeybose, (i\xc5\xa1skyrus Anglijos rinktin\xc4\x99) Liverpulio komandai buvo prid\xc4\x97ti dar vieneri metai._NEWLINE_Po tragedijos, pra\xc4\x97jus 10 met\xc5\xb3, Heysel stadione nebuvo vykdomos jokios var\xc5\xbeybos. 1995\xc2\xa0m. senasis stadionas buvo nugriautas ir po met\xc5\xb3, senojo vietoje, buvo pastatytas naujas King Baudouin stadionas. 1996\xc2\xa0m. naujame stadione buvo su\xc5\xbeaistos draugi\xc5\xa1kos rungtyn\xc4\x97s tarp Belgijos ir Vokietijos rinktini\xc5\xb3.\n_START_SECTION_\n\xc5\xbdym\xc5\xabs \xc5\xbeaid\xc4\x97jai\n_START_PARAGRAPH_\nTarpukaryje \xc5\xbeaid\xc4\x97 daugyb\xc4\x97 garsi\xc5\xb3 \xc5\xbeaid\xc4\x97j\xc5\xb3. Tarp j\xc5\xb3 buvo Ephraim Longworth pirmasis Anglijos rinktin\xc4\x97s kapitonas (1921\xc2\xa0m.) ir vartininkas Elisha Scott, kuris \xc5\xbeaid\xc4\x97 Liverpulio komandoje 22 metus (ilgiausiai \xc5\xbeaid\xc4\x99s futbolininkas komandos istorijoje). Taip pat Gordon Hodgson, kuris tarp antro ir tre\xc4\x8dio de\xc5\xa1imtme\xc4\x8di\xc5\xb3 17 rungtini\xc5\xb3 peln\xc4\x97 po tris \xc4\xafvar\xc4\x8dius. (angl. 17 hat tricks)._NEWLINE_\xc5\xa0e\xc5\xa1tajame de\xc5\xa1imtmetyje Bill Shankly pavert\xc4\x97 Liverpul\xc4\xaf galingu Europiniu klubu. \xc5\xbdaid\xc4\x97jai buvo Liverpulio sekm\xc4\x97s raktas. Tarp j\xc5\xb3 buvo Ron Yeats ir Roger Hunt, kuris peln\xc4\x97 245 lygos \xc4\xafvar\xc4\x8dius (vis dar klubo rekordas), taip pat buvo 1966\xc2\xa0m. Anglijos pasaulio taur\xc4\x97s laim\xc4\x97toju dalis._NEWLINE_Septintajame ir a\xc5\xa1tuntajame de\xc5\xa1imtme\xc4\x8diuose Bob Paisley papildymas komand\xc4\x85 buvo svarbus Liverpulio sekm\xc4\x97s faktorius. 1977\xc2\xa0m. komand\xc4\x85 papild\xc5\xbeius dviem \xc5\xa1kot\xc5\xb3 \xc5\xbeaid\xc4\x97jams: Alan Hansen, kuris buvo trij\xc5\xb3 Europos tauri\xc5\xb3 komandos laim\xc4\x97tojas ir Kenny Dalglish, kuris tarp fan\xc5\xb3 buvo vadinamas \xe2\x80\x9eKing Kenny\xe2\x80\x9c, v\xc4\x97liau tap\xc4\x99s Liverpulio vyr. treneriu. 1980\xc2\xa0m. valdant Pasley \xc4\xaf komand\xc4\x85 at\xc4\x97jo devyniolikmetis Ian Rush, tap\xc4\x99s vadovaujan\xc4\x8diu komandos vedliu, peln\xc4\x99s daugyb\xc4\x99 \xc4\xafvar\xc4\x8di\xc5\xb3._NEWLINE_Devyntajame de\xc5\xa1imtmetyje komandoje pasirod\xc4\x97 Steve McManaman ir Robbie Fowler, v\xc4\x97liau i\xc5\xa1 Liverpulio akademijos prisijung\xc4\x97 Michael Owen. Dabartinis komandos kapitonas Jordan Henderson, vice kapitonas\xc2\xa0\xe2\x80\x93 James Milner.'